คนรุ่นใหม่หนุนมาตรการคุมสินเชื่อ
กสิกรไทยเผยผลสำรวจเจนวายมองมาตรการคุมสินเชื่อของ ธปท.ไม่กระทบ ปรับตัวลดใช้จ่ายลง
8 ส.ค. 2560

กสิกรไทยเผยผลสำรวจเจนวายมองมาตรการคุมสินเชื่อของ ธปท.ไม่กระทบ ปรับตัวลดใช้จ่ายลง
บริษัทศูนย์วิจัยกสิกรไทย เปิดเผยถึงผลการสำรวจเกี่ยวกับมาตรการคุมสินเชื่อไม่มีหลักประกันของธนาคารแห่งประเทศไทย (ธปท.) ที่จะมีผลบังคับใช้วันที่ 1 ก.ย.นี้ ว่าเจนวาย (อายุ 22-36 ปี) กว่า 78% ตอบแบบสอบถามเห็นด้วยกับมาตรการนี้ และเห็นว่าจะสามารถลดปัญหาหนี้ภาคครัวเรือนได้ เช่นเดียวกับผู้ตอบในกลุ่มอายุอื่นๆ กว่า 90% ที่เห็นด้วยกับการออกมาตรการนี้
นอกจากนี้ ผลการสำรวจระบุว่ากลุ่มเจนวายส่วนใหญ่ 71% ระบุว่าไม่ได้รับผลกระทบจากเกณฑ์ใหม่ เพราะยังไม่มีการใช้จ่ายที่ไม่เต็มวงเงินที่ได้รับอนุมัติ ขณะที่สินเชื่อส่วนบุคคลที่มีการจำกัดจำนวนให้เปิดบัญชีไม่เกิน 3 แห่ง ก็พบว่ากลุ่มตัวอย่างส่วนใหญ่ก็มีบัญชีสินเชื่อไม่เกิน 3 สถาบันการเงิน ซึ่งยังอยู่ภายใต้เกณฑ์ใหม่ที่ ธปท.กำหนด 
อย่างไรก็ตาม เมื่อถามกลุ่มเจนวายที่มีประมาณ 30% ที่ระบุว่าได้รับผลกระทบจากมาตรการนี้ว่าจะดำเนินการอย่างไรนั้นพบว่า ส่วนใหญ่ 74% เลือกปรับตัวด้วยการลดการใช้จ่าย ขณะที่อีก 27% เลือกที่จะชำระหนี้ค้างชำระส่วนที่เกินเพดาน
แม้ว่าในทางปฏิบัติเกณฑ์นี้จะไม่มีผลบังคับย้อนหลังกับลูกค้าเก่า แต่คำตอบที่ได้รับข้างต้นก็สะท้อนความมีวินัยทางการเงินในระดับหนึ่ง รวมถึงมีความระมัดระวังการก่อหนี้มากขึ้นด้วย เพื่อหลีกเลี่ยงการกู้ยืมเพื่อนหรือญาติ รวมถึงการกู้เงินนอกระบบที่มีต้นทุนสูงกว่าในระบบหลายเท่าตัว